UVOD

Programov, ki se ukvarjajo z datotekami PDF (tako ali drugače), je veliko. Predvsem "bralni" in "pisalni" del sta zelo dobro pokrita, saj je izbor teh programov res pester, večina pa je uporabniku na voljo povsem brezplačno, čeprav gre za popolnoma resne in uporabne programe.

KAJ JE PDF?

Osnovni namen standarda PDF je prikaz dokumentov, in sicer na način, ki je neodvisen od programa, s katerim dokument prikazujemo, ter strojne opreme in operacijskega sistema, na katerem ga beremo. Njegove poglavitne prednosti so hitra in enostavna izdelava, kompaktnost in samozadostnost ter ohranjanje izvirne oblike dokumenta, slabost pa nekoliko težavnejše (predvsem dražje) urejanje.

**Naštejmo nekaj prednosti, ki jih je prinesel PDF 1. 5.:**

izboljšano tiskanje večje količine objektov

izboljšana podpora za označene pdf-je

nove filtre za kodiranje

nove oblike opombe

PROGRAMI ZA DELO S PDF

PDF Tools

PDF orodja so zbirka sedmih brezplačnih orodij, s katerimi lahko preprosto in dovolj hitro (ob upoštevanju, da jih moramo najprej namestiti) "obdelamo" dokumente PDF. Ob zagonu se najprej znajdemo v majhnem izbirnem oknu, ki že tukaj pokaže vse, kar ima pokazati. Ko se odločimo, kaj želimo početi, pač izberemo ustrezen gumb.

Foxit PDF Editor

Med paleto izdelkov podjetja Foxit pohvalno najdemo tudi urejevalnik dokumentov PDF. Na žalost ni brezplačen, niti najbolj poceni, a je kljub vsemu vreden ogleda, ker je uporaben in ne preveč požrešen, kar zadeva računalniške zmogljivosti. Osnovni uporabniški vmesnik je na prvi pogled videti prazen, a le dokler vanj ne spravimo nekega dokumenta. S tem preidemo v "urejevalni" način, kjer vmesnik "zasije" s precej več orodji. Menujska in ikonska vrstica sta urejeni in z razumljivo predstavljenimi ikonami/ukazi. Deloma lahko obnašanje programa prilagodimo svojim potrebam. Urejanje dokumenta je izvedeno enostavno, v velikem oknu in na desni strani z orodjarno, ki vsebuje podrobnejše informacije.

Adobe Acrobat X Pro

"Profesionalec" zna nekaj več, saj uporabniku poleg branja ponuja tudi izdelavo in urejanje PDF dokumenta. Ceni primerno (precej visoka) ni ravno majhen, pa tudi za nameščanje si moramo vzeti nekaj časa (in zapreti morebiti že odprte programe, predvsem tiste iz paketa Office). No, na koncu je kljub vsemu kar odziven (najbolj pri branju, manj pri urejanju in shranjevanju), zato je mogoče z njim lepo delati.

PrimoPDF

Je pretvornik v obliko PDF, ki to počne tako, da se operacijskemu sistemu "predstavi" kot tiskalnik. Oglasi mu sicer niso tuji (nas pa na to že ob nameščanju opozori "branilec" Oken, namreč Windows defender), a so na srečo nemoteči. Nameščanje in uporaba programa sta dovolj enostavna tudi za manj izkušene uporabnike. Sam vmesnik je dovolj pregleden, bi pa lahko bil "oglasni" prostor manjši. Nekaj prilagoditev lahko opravimo. Pomoč je priložena, a je skoraj ne bomo potrebovali.

KAJ IZBRATI?

Odločitev je pri bralnikih in pretvornikih dokumentov PDF spričo večje izbire nekoliko težja, pri pravih urejevalnikih pa žal ni tako. Tu se kam drugam kot k največjima (in najdražjima) akterjema skoraj ne moremo zateči. Nekoliko izstopa Adobe Acrobat X Pro, a ga potiska nazaj njegova cena. Druga izbira je Foxit PDF Editor. Pri bralnikih je zanimiv Foxit reader, medtem ko pri pretvornikih dajemo glas PrimoPDFju.